АҞӘА, нанҳәа 31 – Sputnik. Аӡхыҵра Ҷанба имҩаҿы игылоу ашкол №13 акыр ааха анаҭеит, аха уажәы иара аҵарашықәс ҿыц иазхиоуп ҳәа арадио Sputnik иазеиҭалҳәеит аҵараиурҭа адиректор Лариса Кәыбраа.
Ашкол адиректор лажәақәа рыла аӡы иԥхасҭанатәит ашколтә документқәеи апартақәеи. Ус шакәугьы цәыббра 1 азы ашкол ахәыҷқәа рзы ашә аанартуиет.
"Актәи аихагылаҿы иҟаз аклассқәа аҩбатәии ахԥатәи аихагылақәа рахь ииаагеит. Ашкол аартразы иаҭаху зегь рыла еиқәҳаршәеит. Адокументқәа ракәзар иҿыцны еиҭашьақәыргылатәуп", - ҳәа лҳәеит Кәыбраа.
Лара ҭабуп ҳәа ралҳәеит ақалақь ахада Беслан Ешбеи, аҳҭнықалақь аҵара Аусбарҭа аиҳабы Асҭанда Ҭаркьылԥҳаи, ашкол зрыцқьази, иҟарҵаз ацхырааразы.
Аԥхын иалагӡаны хынтәны ареспубликаҿ ақәа ӷәӷәаны илеит. Убас, нанҳәа 27 ауыха иауыз ақәаршҩы иахҟьаны аӡқәа хыҵны анхарҭақәа ирыҵалеит, Аҟәеи Гәылрыԥшь араиони аӡыҭгага иаиуыз аахазы ӡыда иаанхеит. Ԥхынгәы 4 азы аԥшаӷьи ақәаршҩи еилаланы аԥхасҭа рацәа ҟарҵеит.
Иара убас шәаԥхьар ҟалоит:
- Аԥсны аҵаратә процесс цәыббра 1 азы иалагоит